**Vides konsultatīvās padomes attālinātās**

**videotiešsaistes (VKP) sēdes**

PROTOKOLS

 plkst. 11:00-12:00

**2021. gada 19.februāris**

1. **Tikšanās ar VARAM ministru A.T.Plešu** **-**
* **VARAM Ministra atbalsts un aizstāvība klimatneitralitates un dabas daudzveidības mērķu prioritatēm citu sektoru rīcībpolitikās;**
* **Bioloģiskās daudzveidības saglabāšanas perspektīvas valstī;**
* **VARAM loma zaļās ekonomikas īstenošanā;**
* **Atkritumu, ķīmisko vielu un pesticīdu ietekmju mazināšana Latvijā;**
* **Citi konkrēti vai t.s. “horizontālie jautājumi”**

**Sēdē piedalās:**

1. **Andis Liepa,** nodibinājums “Ķemeru Nacionālā parka fonds”;
2. **Alvis Birkovs,** biedrība, „Latvijas Makšķernieku asociācija”;
3. **Andis Mizišs**, biedrība „Vides fakti”;
4. **Dace Āriņa**, biedrība “Latvijas Atkritumu saimniecības asociācija”;
5. **Jana Simanovska,** biedrība “Ekodizaina kompetences centrs”;
6. **Lilija Apine,** biedrība „Zaļā brīvība”;
7. **Jānis Rozītis,** nodibinājums „Pasaules Dabas fonds”;
8. **Jānis Sprūds,** biedrība „Latvijas ezeri”;
9. **Juris Jātnieks,** nodibinājums “Teiču dabas fonds”;
10. **Kristīna Veidemane,** biedrība „Baltijas Vides forums”;
11. **Lelde Eņģele,** nodibinājums „Latvijas Dabas fonds”;
12. **Maija Medne**, biedrība „Latvijas Botāniķu biedrība”;
13. **Olga Meļņičenko,** biedrība „Latvijas Vides pārvaldības asociācija”;
14. **Ineta Eglīte,** Latvijas Biškopības biedrība;
15. **Iluta Daukšane**, Ezeru un purvu izpētes centrs;
16. **Viesturs Ķerus**, biedrība „Latvijas Ornitoloģijas biedrība”;
17. **Līga Brūniņa,** biedrība “Baltijas krasti”;

**Sēdē nepiedalās:**

1. **Laura Auliciema**, biedrība “Zerro Waste”;
2. **Sintija Graudiņa - Bombize** “Vides izglītības fonds”;
3. **Elita Kalniņa,** biedrība “Vides aizsardzības klubs”;

**Citi pārstāvji:**

**Mairita Strādere,** Baltijas Ģeologu asociācija;

**Astrida Notte,** Latvijas Ainavas

**Aiga Grasmane,** Mežu īpašnieku biedrība

**Sandra Eimane**, Jaunu zemnieku klubs

**Rudolfs Pulkstenis,** Jauno zemnieku klubs

**VARAM pārstāvji:**

**Artūrs Toms Plešs,**

**Alda Ozola,**

**Daiga Vilkaste,**

**Rudīte Vesere**

**Silvija Nora Kalniņš**

**Laila Spaliņa**

**Agnese Vārpiņa**

**Raimonds Kašs**

**Žaneta Mikosa**

**Sēdi atklāj**: Juris Jātnieks, VKP priekšsēdētājs.

**Sēdi protokolē**: Ilze Trušinska, VKP sekretāre

**Sēdes atklāšana,** Juris Jātnieks, Vides konsultatīvās padomes priekšsēdētājs

Juris Jātnieks izteica pateicību VARAM ministram par dalību sēdē, un tradīcijas turpināšanu tikties ar VKP. VKP būs liels prieks un interese sadarboties, ko var jau vērot no jautājumiem, kas sagatavoti un nosūtīti pirms sēdes no VKP puses.

Artūrs Toms Plešs savā uzrunā sākotnēji apsveica VKP ar jauno ievēlēto sastāvu. Iepriekš dažādos formātos jau ir minējis par savām darbības prioritātēm, un arī šodien informēs VKP. Līdzšinējā darbība ministrijā bijusi saistīta ar parlamentārā sekretāra amata pienākumu pildīšanu. Šobrīd esot ministra amatā un redzot arī kopējo sabiedrības noskaņojumu, arvien svarīgāk ir sistemātiski domāt par jautājumiem, kas ir saistīti ar dabas un vides aizsardzību, un sabiedrības plašāku izglītošanu. Kā viena no galvenajām darbības prioritātēm - virzība uz Latvijas klimata neitralitāti, kur VARAM nepieciešama sadarbība ar citām iestādēm un sociālajiem partneriem. Latvija kā valsts ir uzņēmusies ambiciozo virzību un kursu, un tiek sperti pirmie soļi, lai kopumā politikas plānošanu tam pakārtotu, kā arī plānveidīgi veidoto dažāda atbalsta mehānismus un tie būtu tieši mērķēti uz jautājumiem un rīcībām, lai mazinātu cilvēka ietekmi uz klimatu un dabu. Izstrādājot dažādas atbalsta programmas, un šobrīd daudz COVID laikā tiek runāts par to, kā stimulēt ekonomiku reģionos, kā būtu iespējams atbalstīt pašvaldības. Tuvākajā laikā noteikti valdībā būs jaunas diskusija par šo. Tāpat jautājumi, kas skar klimata pārmaiņas šajā gadā ļoti nozīmīgs jautājums. Jautājumi, kas saistīti ar klimatu tās ir rūpes par dzīves telpu, par vidi, kā varam pārkārtot ekonomiku par zaļāku, bet dodot iedzīvotājiem jaunas iespējas nopelnīt. Ir uzsākts darbs pie atbalsta mehānisma dizainēšanas un izstrādes kā Latvijas iedzīvotāju plašākam lokam nodrošināt, ka zema emisiju transportlīdzekļi un nulles emisiju transportlīdzekļi ir iegādājami par pieejamu cenu. Plānots, ka šajā gadā šāda atbalsta programma varētu tikt izveidota. Par vides un dabas aizsardzības jomām runājot svarīga ir pašvaldību iesaiste. Ir veikts pamatīgs darbs pie administratīvi teritoriālās reformas, kur 119 pašvaldību vietā būt 42. Bez reģionālās integrācijas vides un klimata jautājumu virzībā noteikti nevarēsim iztikt.

Artūrs Toms Plešs turpināja, ka ir iepazinies ar darba grupas secinājumiem par DAP un VVD plānoto funkciju reformu. Jaunā vadība, kas pašlaik strādā DAP un VVD ir uzņēmusi savus attīstības virzienus un savu darbību pārorientējusi, tai skaitā arī ar atbalstu no ministrijas puses. Iestādēm ir jāturpina attīstīt tās funkcijas, kuru izpilde ir laba, vienlaikus nepieciešams pārstrukturēt tās lietas, ko varētu turpmāk veikt efektīvāk, kā piemēram, kas attiecās uz zvejas kontroles funkciju nodošanu VVD. Pagaidām nav pārliecības par to, vai ir sakārtoti jautājumi attiecībā uz nekustamo īpašumu apsaimniekošanu, ko veic DAP. Līdz ar to šajā brīdī VARAM iecere ir piesaistīt ārējos auditorus, kas DAP varētu veikt izvērtējumu, kā pašlaik tiek īstenotas dažādas funkcijas, kā tiek organizēti vadības procesi un kādi varētu būt uzlabojamie virzieni. Nozīmīgāks jautājums DAP un citu iestāžu funkciju reformas ietvaros ir dabas izglītības funkcijas nodrošināšana. Ja kopumā skatāmies uz Latvijas ilgtspējīgu attīstību, protams, liela loma ir ekonomiskajai attīstībai, bet vides aizsardzības jautājumi un ekonomiskās attīstības jautājumi nav jānostata viens pret otru. Pašlaik iztrūkst konstruktīvs dialogs, lai nonāktu pie vienotas izpratnes. Tas ir cieši saistāms ar sabiedrības izglītošanas funkciju par vides jautājumiem un skaidru informācijas nodošanu dažādos formātos. Lai sabiedrību izglītotu par dabas vērtībām, par to nozīmi kopējā ekosistēmā dabas izglītības funkcija ir jāstiprina. Tādēļ iecerētais virziens ir stiprināt izglītošanas funkciju balstoties uz DAP, Nacionālā Botāniskā dārza un Nacionālā dabas muzeja bāzes, veidojot vienotu dabas izglītības centru, kurā apvienotas dažādas dabas izglītības kompetences. Ja vēlamies pēc iespējas labāk komunicēt ar sabiedrību, jābūt skaidram virzienam, kā tas tiks darīts. Un šis būs viens no sākuma soļiem.

Vēl viena būtiska ministrijas darbības joma ir atkritumu apsaimniekošana un kopējā virzība uz aprites ekonomiku. Esmu izskatījis un iepazinies arī ar VKP viedokli attiecībā par Atkritumu apsaimniekošanas valsts plānu 2021.-2028.g. Šajā gadā notiks arī aktīvs darbs pie depozīta sistēmas ieviešanas nodrošināšanas. Tāpat tuvāko divu nedēļu laikā izskatīšanai valdībā tiks iesniegts likumprojekts, kas regulē vienreizējās plastmasas izmantošanas aizliegumu, un šim regulējumam jāstājas spēkā no šī gada jūlija.

Juris Jātnieks izteica atzinību, ka ir saklausīts viens no iepriekš minētajiem VKP ierosinājumiem attiecībā uz elektrotransportu, jo pagājušajā gadā vairākās sabiedriskajās apspriešanās jau par šo tika diskutēts.

Juris Jātnieks jautāja, vai ir plānots nodot tikai zvejas kontroles funkciju no DAP uz VVD – vai ir domāts par vēl kādas funkcijas nodošanu?

Artūrs Toms Plešs atbildēja, ka šajā brīdī ir runa tikai par šīs funkcijas nodošanu. Iespējams procesa gaitā izkristalizēsies vēl kādi nepieciešamie precizējumi.

Juris Jātnieks norādīja, ka daudz tiek runāts par Eiropas atveseļošanās un noturības mehānismu plānu. Šis dokuments tiek ļoti kritizēts gan no uzņēmēju puses, gan no sociālo partneru puses. Ar kādiem projektiem tiek plānots piepildīt no VARAM tieši vides, dabas sadaļu? Kādi tiek plānoti konkrētie pasākumi? Ja pasākumi vēl nav un ir tapšanas stadijā, aicinātu iesaistīt VKP projektu tapšanā un izvērtēšanā. Būtu ļoti pateicīgi par šādu iespēju.

Artūrs Toms Plešs atbildēja attiecībā par Eiropas atveseļošanās un noturības mehānismu, ka tuvākajā laikā plānots informēt par piedāvātajiem VARAM virzieniem. Kopējais darbs ir noticis savstarpēji sadarbojoties vairākām ministrijām. FM šajā procesā bija koordinējošā iestāde. Ir jāgaida EK viedoklis un vērtējums par visu iesaistīto ministriju kopējo piedāvājumu. Galvenais ir, ka pieteikto pasākumu pamatā ir jābūt skaidri pamatotām reformām. Pēc EK vērtējuma būs skaidri zināms, kuri no piedāvātajiem virzieniem ir atbalstāmi, un kur nepieciešams veikt kaut kādas korekcijas.

Alda Ozola piebilda, ka ministrija bija pieteikusi vairākus pasākumus gan vides, gan dabas aizsardzības jomā, bet diemžēl tie netika atbalstīti Latvijas nacionālā līmenī. Jāskatās kā EK vērtēs Latvijas sagatavoto plānu. Kaut kādas korekcijas varētu veidoties, bet par to vairāk būs zināms, ka plāns būs iesniegts EK un būs notikušas divpusējās konsultācijas. Netiks finansēti pasākumi, kas var radīt negatīvu ietekmi uz vidi. Visiem projektiem ir jāpiemēro caurskatīšana atbilstoši 6 izvirzītajiem kritērijiem skarot gan klimata pārmaiņas, pielāgošanos, gan aprites ekonomiku, bioloģiskās daudzveidības aizsardzību. Detalizēti jāapraksta un jāpamato, kādēļ konkrētā pieteiktā aktivitāte neradīs būtisku negatīvu ietekmi uz vidi 6 izvirzīto kritēriju vērtējumā.

Artūrs Toms Plešs piebilda, ka skatīsies saskaņošanas procesa virzību ar EK, iespējams būs precizējumi, bez kuriem neiztikt. Viens no tādiem virzieniem ir meklēt atbalsta mehānismus gan NATURA 2000 teritoriju pārvaldībai, gan arī meklējot citu finanšu instrumentus vides un dabas pasākumu finansēšanai.

Juris Jātnieks turpināja, ja tiks izstrādāti konkrēti projekti un rīcības, kādas tās varētu būt šo mehānismu ieviešanai, VKP būtu lūgums iesaistīt šajā procesā. Pagaidām vēl nav skaidri tieši šie ieviešanas mehānismi. Tie vēl var nebūt, bet aicinājums iesaistīt izstrādes un tapšanas procesā.

Alvis Birkovs norādīja, ka attiecībā uz minēto zvejas kontroles nodošanu VVD, tas ir plašāks jautājums un vēlētos kādā atsevišķā tikšanās reizē izskaidrot šo funkciju nozīmi. Pats jēdziens “zvejas kontrole” tā ir maza daļa no ūdens bioloģisko resursu ieguves kontroles. Kontekstā ar Zvejniecības likumu tas jēdziens ir pavisam citādāks. Absolūti stratēģiska kļūda, ka no kontroles viedokļa, ka ne ar vārdu nav pieminēts pašvaldības, bet Zvejniecības likumā ir noteikti 3 kontrolētāji – VVD, DAP un pašvaldības, kas ir ļoti būtiski administratīvi teritoriālās reformas kontekstā. Ieteiktu nesteigties ne ar kādiem grozījumiem, bet noskaidrot lietas būtību.

Artūrs Toms Plešs piebilda, ka šajā virzienā saistībā ar zvejas kontroles funkcijas nodošanu, abas iestādes DAP un VVD ir savstarpēji vienojušās, kā labāk šo funkciju veikt. Ja šīs abas institūcijas ir vienojušās, tas ir labs rādītājs par to kā uzlabot šīs kontroles funkcijas pārvaldību.

Juris Jātnieks turpināja, ka attiecībā uz bioloģisko daudzveidību un dabas saglabāšanu un NATURA 2000 tīklu, ir zināms, ka Latvija ir otrā vietā no beigām ES pēc NATURA 2000 platības, un tie ir tikai 11,5% no kopējām platībām. Tajā pašā laikā mežos notiek biotopu izciršana. Liela daļa no šīs problēmas ir saistīta ar kompensācijām meža īpašniekiem, tās nav pietiekami godīgas un pietiekamā apjomā, kaut redzam, kāds finansējums ir atvēlēts LAP, gan un arī jaunajā Eiropas atveseļošanās un noturības mehānismu plānā. Kas notiks ar NATURA 2000 tīklu, kā tas tiks paplašināts un attīstīts?

Artūrs Toms Plešs atbildēja, ka šis jautājums ir ļoti plašs. Attiecībā uz dabas stāvokli un ĪADT tad svarīgākais izvērtēt dabas skaitīšanas procesā iegūtos datus, lai saprastu kā tālāk sistēmiski rīkoties un veidot dabas aizsardzības politiku, kā dabas saglabāšanu sabalansēt ar ekonomiskajām interesēm. Jautājums par kompensāciju apmēriem un šo politiku kopumā ir vietā. 2020.gadā VARAM vadībā bija izveidota darba grupa, lai kopā ar ZM un sociālajiem partneriem meklētu iespējamos risinājumus. Viens no secinājumiem, kam nepieciešams lielāks finansējums, ko atvēlēt kompensāciju pasākumiem. Šeit risinājumi būs jāmeklē sadarbībā ar ZM, Latvijas valsts mežiem. Eiropas atveseļošanās un noturības mehānismu plānā iezīmētais finansējums neparedz finansējuma iedalīšanu šāda veida ikgadējiem maksājumiem.

Juris Jātnieks turpināja, ka pagājušajā gadā VKP tika daudz runāts par vides nodokļiem un paredzētajām izmaiņām. Tika sagatavots VKP koncepts, kuru gan vēl nepieciešams pilnveidot un papildināt. Ir izstrādāts Biomonitoringa projekts Latvijas Stradiņa universitātē, kurā secināts, ka cilvēka asinsritē ir ļoti daudz pesticīdu un ķimikāliju, tāpat zināms, ka pesticīdu kopējā izmantošana lauksaimniecībā pieaug. Ir jautājums par nodokļu noteikšanu pesticīdiem un lauksaimniecības ķimikālijām. Vai šajā jomā būtu kas iespējams risināms?

Artūrs Toms Plešs norādīja, ka atbalsta VKP konstruktīvo pieeju šajā jautājumā un šāda nodokļa ieviešana varētu būt viens no iespējamajiem virzieniem, kādā veidā varētu virzīties uz ierobežošanu. Bet jābūt uzmanīgiem ar ātriem aizliegumiem, lai tie nenodara kaitējumu sabiedrībai. Latvijas banka pašreiz strādā pie nodokļu politikas izvērtēšanas vides jautājumu kontekstā , un arī Saeimas Tautsaimniecības, agrārās, vides un reģionālās politikas komisija ir uzdevusi VARAM organizēt procesu , lai diskusijā ar dažādām mērķgrupām meklētu risinājumus pesticīdu lietošana lauksaimniecībā samazināšanai. Attiecīgi pesticīdu nodoklis būs diskutējamais jautājums ministrijas izveidotajā darba grupā. VKP tiek aicināta šajos procesos piedalīties.

Juris Jātnieks aicināja ministriju tomēr “lauzt” esošo pieeju, kad tiek ieguldītas lielas naudas atkritumu šķirošanā, menedžmentā utt., finansējumu būtu jāiegulda atkritumu apjomu samazināšanā. Un tur varētu ieteikt arī konkrētus mehānismus un rīcības.

Artūrs Toms Plešs aicināja, kas attiecās uz atkritumu apsaimniekošanu VKP sniegt savus priekšlikumus, ja tādi ir, kurus kopīgi ar ekspertiem varēs izdiskutēt.

Jana Simanovska piebilda attiecībā uz jau pieminēto RRSU pētījumu, r ir arī tas jautājums kādā veidā panākt, ka šāda veida monitorings Latvijā būtu pastāvīgs. Uz doto brīdi šis pētījums tiek veikts projekta ietvaros. Un faktiski par šo jomu atbild Veselības ministrija, bet ķīmiskais piesārņojums pie šiem cilvēkiem ir nonācis tieši caur vidi vai arī no ķimikāliju lietošanas mājās, kas ir atkal VARAM darbības lauciņš. Kā panākt, ka citas nozares šāda veida pētījumus iekļauj, kas ļoti ir saistīts tieši ar vides pārvaldību?

Artūrs Toms Plešs norādīja, ka šis būtu patiešām diskutējams jautājums Vides politikas pamatnostādņu 2021.-2027. gadam kontekstā, kur VKP ir iesaistīti izstrādēs procesā, un kur drīzumā varētu būt pieejama arī izskatīšanai aktualizētā jaunākā versija. Būtu svarīgi saprast finansējuma apmēru. Šobrīd pozitīvs virziens, ko valdība apstiprināja ir piešķirt finansējumu BIOR, lai tiktu veikts pastāvīgais notekūdeņu monitorings attiecībā uz vīrusu celmu izplatību Latvijā.

Juris Jātnieks turpināja, ka milzīga nozīme uz Latvijas dabas saglabāšanu un dabas daudzveidību un dabisku vides funkcionalitāti atstāj KLP paredzētais lielais finansējums, šis ir instruments ar milzīgu ietekmi uz dabu, vidi, gruntsūdeņu piesārņojumu, uz upju piesārņojumu. KLP un LAP ar ļoti lielo finansējumu ir izšķiroši vides aizsardzības jomā.

Artūrs Toms Plešs nobeigumā akcentēja, ka no EK ir diezgan skaidras šīs obligātās zaļināšanas prasības, kas ir un būs jāievēro KLP ietvaros.

Artūrs Toms Plešs aicināja VKP pārstāvjiem būt aktīviem publiskajā telpā, piedalīties visos procesos, lai tiktu aktīvi pausts viedoklis, jo VKP ir viens no sadarbības partneriem.

Juris Jātnieks aicināja arī ministriju savlaicīgi iesaistīt visus procesos pēc iespējas agrākās procesa stadijās, lai VKP redzētu un zinātu, kuros jautājumus iesaistīties.

**Nākamā VKP sēde - 9.marts**

VKP attālinātās sēdes vadītājs /Juris Jātnieks/

VKP attālinātās sēdes protokoliste /Ilze Trušinska/